«Norske» Györ klar for finalen i Champions League etter thriller
Denne helgen avgjøres Champions League for Europas beste kvinnelag. Og ungarske Györ, med landslagskvartetten Heidi Løke, Kari Aalvik Grimsbø, Linn Jørum Sulland og Ida Alstad på laget, er nå klare for søndagens finale etter en thriller mot regjerende mester Buducnost. Ungarerne vant til slutt 21-20 og kunne juble for finaleplass. Der møter de enten CSM Bucuresti eller Vardar, de spiller sin semifinale senere lørdag. – Jeg synes det er forsvarsspillet vår som sikret seieren i dag. Vi kjemper gjennom hele kampen og jeg er veldig glad nå, sa Heidi Løke til EHF. I følge rapportene var det to gjerrige lag, med gode målvakter, som gjorde opp om finaleplassen. Løke og lagvenninne Nycke Groot får mye skryt for at de holdt laget i ledelsen gjennom store deler av kampen. Både Løke og Sulland scoret fire mål hver i semifinalen. Buducnost hadde muligheten til å utligne da de tok timeout åtte sekunder før slutt, men Løke & Co. murte igjen bakover.
Hedi Løke (33) hyller forsvarsspillet som sikret Györ en plass i Champions League-finalen.